CELEX: 
Language: hr
Date: 2016-12-05 00:00:00
Title: DELEGIRANA UREDBA KOMISIJE (EU) …/... o izmjeni Priloga II. Uredbi (EU) br. 978/2012 Europskog parlamenta i Vijeća o primjeni sustava općih carinskih povlastica

OBRAZLOŽENJE
            
            
               1.KONTEKST DELEGIRANOG AKTA
            
            
               EU pruža povlašteni pristup svojem tržištu u okviru Općeg sustava o povlasticama kojim od 1971. podupire zemlje u razvoju u borbi protiv siromaštva i promicanju dobrog upravljanja i održivog razvoja, pri čemu im pomaže da ostvare dodatne prihode međunarodnom trgovinom. Uredbom (EU) br. 978/2012 Europskog parlamenta i Vijeća
                  1
                predviđa se pravni okvir za provedbu Općeg sustava o povlasticama („OSP”). Osmišljena je kako bi se OSP usmjerio na one zemlje u razvoju kojima je pomoć najpotrebnija, odnosno na najnerazvijenije zemlje te ostale zemlje s niskim i nižim srednjim dohotkom, kao odraz trenutačnog svjetskog gospodarskog i trgovinskog stanja. 
            
            
               Popis zemalja korisnica OSP-a utvrđen je u Prilogu II. Uredbi (EU) br. 978/2012. U skladu s člankom 5. stavkom 2. Uredbe (EU) br. 978/2012 Komisija mora pregledati Prilog II. do 1. siječnja svake godine. Pregledom bi se trebale uzeti u obzir i promjene gospodarskih, razvojnih ili trgovinskih uvjeta u zemljama korisnicama. 
            
            
               Člankom 4. stavkom 1. točkom (b) Uredbe (EU) br. 978/2012 određuje se da se OSP ne treba proširiti na zemlje u razvoju koje su korisnice dogovora o povlaštenom pristupu tržištu s Unijom kojim se predviđaju jednake ili čak povoljnije carinske povlastice za gotovo cjelokupnu trgovinu u odnosu na OSP. 
            
            
               Nadalje, u članku 5. stavku 2. točki (b) Uredbe (EU) br. 978/2012 navodi se da je, ako je zemlja počela primjenjivati dogovor o povlaštenom pristupu tržištu, potrebno i dalje odobravati OSP dvije godine od dana zahtjeva za dogovor o povlaštenom pristupu tržištu. 
            
            
               EU i Ukrajina potpisali su 27. lipnja 2014. Sporazum o području produbljene i sveobuhvatne slobodne trgovine (DCFTA) u okviru svojeg Sporazuma o pridruživanju. DFCTA se počeo privremeno primjenjivati od 1. siječnja 2016. Ukrajina bi se stoga od 1. siječnja 2018. trebala prestati koristiti povlasticama u okviru OSP-a, što se mora navesti u Prilogu II. 
            
            
               U članku 4. stavku 1. točki (a) Uredbe o OSP-u navedeno je da se zemlja koju je Svjetska banka tri uzastopne godine uvrstila među zemlje s visokim ili visokim srednjim dohotkom ne bi trebala koristiti povlasticama općeg dogovora OSP-a. U skladu s člankom 5. stavkom 2. točkom (a) Uredbe o OSP-u odluka o uklanjanju zemlje korisnice s popisa zemalja korisnica OSP-a primjenjuje se nakon godine dana od dana stupanja na snagu odnosne odluke. 
            
            
               Svjetska banka uvrstila je Tongu među zemlje s visokim srednjim dohotkom 2013., 2014. i 2015. Tonga je stoga od 1. siječnja 2017. uklonjena iz Priloga II. Delegiranom uredbom Komisije (EU) 2015/1979 od 28. kolovoza 2015. o izmjeni priloga II., III. i IV. Uredbi (EU) br. 978/2012 Europskog parlamenta i Vijeća o primjeni sustava općih carinskih povlastica
                  2
               . 
            
            
               U 2016. Svjetska banka uvrstila je Tongu među zemlje s nižim srednjim dohotkom. Stoga bi Tongu trebalo ponovno uvrstiti u Prilog II. Uredbi (EU) br. 978/2012.
            
            
               2.SAVJETOVANJA PRIJE DONOŠENJA AKTA
            
            
               U skladu sa stavkom 4. Zajedničkog dogovora o delegiranim aktima između Europskog parlamenta, Vijeća i Europske komisije provedena su odgovarajuća i transparentna savjetovanja o ovom delegiranom aktu, uključujući savjetovanja na stručnoj razini. Savjetovanje sa stručnom skupinom Komisije za Opći sustav o povlasticama provedeno je na sastancima održanima 27. travnja i 27. rujna 2016.
            
            
               3.PRAVNI ELEMENTI DELEGIRANOG AKTA
            
            
               Člankom 5. stavkom 3. Uredbe (EU) br. 978/2012 Komisiju se ovlašćuje za donošenje delegiranih akata radi izmjene Priloga II. toj Uredbi.
            
            
               Ukrajinu bi trebalo ukloniti iz Priloga II. Uredbi (EU) br. 978/2012 s primjenom od 1. siječnja 2018. 
            
            
               Tongu bi trebalo ponovno uvrstiti u Prilog II. Uredbi (EU) br. 978/2012 s primjenom od 1. siječnja 2017.
            
            
               DELEGIRANA UREDBA KOMISIJE (EU) …/...
            
            
               оd 5.12.2016.
            
            
               o izmjeni Priloga II. Uredbi (EU) br. 978/2012 Europskog parlamenta i Vijeća o primjeni sustava općih carinskih povlastica 
            
         
         
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008
                  3
               , a posebno njezin članak 5. stavak 3., 
            
            
               budući da:
            
            
               (1)Člankom 4. Uredbe (EU) br. 978/2012 utvrđeni su kriteriji za dodjelu carinskih povlastica u skladu s općim dogovorom Općeg sustava o povlasticama („OSP”). 
            
            
               (2)Člankom 4. stavkom 1. točkama (a) i (b) Uredbe (EU) br. 978/2012 propisuje se da se zemlja koju je Svjetska banka uvrstila među zemlje s visokim ili visokim srednjim dohotkom tijekom tri uzastopne godine ili zemlja korisnica dogovora o povlaštenom pristupu tržištu kojim se predviđaju jednake ili čak povoljnije carinske povlastice za gotovo cjelokupnu trgovinu u odnosu na OSP ne bi trebala koristiti OSP-om.
            
            
               (3)Popis zemalja korisnica općeg dogovora OSP-a iz članka 1. stavka 2. točke (a) Uredbe (EU) br. 978/2012 utvrđen je u Prilogu II. toj Uredbi. Člankom 5. stavkom 2. Uredbe (EU) br. 978/2012 predviđa se da će Komisija pregledati Prilog II. do 1. siječnja svake godine. Pregledom bi se trebale uzeti u obzir i promjene gospodarskih, razvojnih ili trgovinskih uvjeta u zemljama korisnicama u odnosu na kriterije iz članka 4. 
            
            
               (4)U skladu s člankom 5. stavkom 2. Uredbe (EU) br. 978/2012 zemljama korisnicama OSP-a i gospodarskim subjektima mora se pružiti dovoljno vremena za urednu prilagodbu promjenama u statusu zemlje u okviru OSP-a. Stoga dogovor o OSP-u nastavlja vrijediti godinu dana nakon dana stupanja na snagu promjene u statusu zemlje na temelju članka 4. stavka 1. točke (a) i dvije godine nakon dana primjene dogovora o povlaštenom pristupu tržištu, kako je navedeno u članku 4. stavku 1. točki (b).
            
            
               (5)Svjetska banka uvrstila je Tongu među zemlje s visokim srednjim dohotkom 2013., 2014. i 2015. Tonga je stoga uklonjena s popisa zemalja korisnica OSP-a navedenih u Prilogu II. Uredbi (EU) br. 978/2012 Delegiranom uredbom Komisije (EU) 2015/1979
                  4
                s primjenom od 1. siječnja 2017. U 2016., međutim, Svjetska banka uvrstila je Tongu među zemlje s nižim srednjim dohotkom. Stoga bi Tongu trebalo ponovno uvrstiti u Prilog II. Uredbi (EU) br. 978/2012 s primjenom od 1. siječnja 2017. 
            
            
               (6)Provedba Sporazuma o području produbljene i sveobuhvatne slobodne trgovine (DCFTA), koji su Unija i Ukrajina potpisale 27. lipnja 2014. u okviru svojeg Sporazuma o pridruživanju, privremeno se primjenjuje od 1. siječnja 2016. Budući da se DCFTA-om predviđaju povoljnije carinske povlastice nego OSP-om za gotovo cjelokupnu trgovinu, Ukrajina bi trebalo ukloniti s popisa zemalja korisnica OSP-a navedenih u Prilogu II. s primjenom od 1. siječnja 2018.,
            
            
               DONIJELA JE OVU UREDBU:
            
            
               Članak 1.
            
            
               Izmjene Uredbe (EU) br. 978/2012
            
            
               Prilog II. Uredbi (EU) br. 978/2012 mijenja se kako slijedi:
            
            
               (1)sljedeći abecedni kodovi i odgovarajuće zemlje unose se u stupac A odnosno stupac B:
            
            
                     
                        TO
                     
                  
                  
                     
                        Tonga
                     
                  
               
               (2)sljedeći abecedni kodovi i odgovarajuće zemlje uklanjaju se iz stupca A odnosno stupca B:
            
            
                     
                        UA
                     
                  
                  
                     
                        Ukrajina
                     
                  
               
               Članak 2.
            
            
               Stupanje na snagu i primjena
            
         
         
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Članak 1. stavak 1. primjenjuje se od 1. siječnja 2017.
            
            
               Članak 1. stavak 2. primjenjuje se od 1. siječnja 2018.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 5.12.2016.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 303, 31.10.2012., str. 1.
               
               
                  
                     (2)
                  
                        SL L 289, 5.11.2015., str. 3.
               
               
                  
                     (3)
                  
                        SL L 303, 31.10.2012., str. 1.
               
               
                  
                     (4)
                  
                        Delegirana uredba Komisije (EU) 2015/1979 od 28. kolovoza 2015. o izmjeni priloga II., III. i IV. Uredbi (EU) br. 978/2012 Europskog parlamenta i Vijeća o primjeni sustava općih carinskih povlastica (SL L 289, 5.11.2015., str. 3.).